**Horatio Chapin Burchard**, nado en Marshall, Nova York, o 22 de setembro de 1825 e finado en Freeport, Illinois, o 14 de maio de 1908, foi un avogado, político estadounidense, membro da Cámara de Representantes por Illinois, director da Casa da Moeda dos Estados Unidos, membro do Instituto Internacional de Estatística e pai do Índice de Prezos ao Consumo (IPC).

Traxectoria
-----------

### Primeiros anos e formación

Burchard naceu o 22 de setembro de 1825 en Marshall, condado de Oneida, Nova York, fillo de Frances Chapin e do diácono Horatio Burchard. En 1838, a familia trasladouse inicialmente a Aurora, Nova York, e logo a Beloit, Wisconsin, e en ambos os lugares estudou en diversas escolas públicas e privadas.

En 1847 ingresou no *Hamilton College*, de Clinton, Nova York, onde se graduou en 1850. Cursou estudos de Dereito e foi admitido no Colexio de Avogados en 1852 para exercer nos tribunais de Wisconsin, para o que se asociou con J. W. Stewart. Logo de compaxinar o dereito cos labores de docente e de topógrafo para unha liña de ferrocarril, Burchard trasladouse a Freeport, Illinois, en 1853, onde estableceu a súa residencia e comezou a exercer a avogacía de xeito estable.

### Carreira política

No ámbito da política, Burchard adheriuse ao Partido Republicano. En 1858 foi delegado na convención estatal republicana en Springfield e formou parte da Cámara de Representantes do Estado de Illinois entre 1863 e 1866. O 6 de decembro de 1869 resultou elixido como representante republicano no cuadraxésimo primeiro Congreso polo digalenastrito de Galena, inicialmente para cubrir a vacante deixada por E. B. Washburne, e logo foi reelixido catro veces máis, polo que exerceu este cargo ata o 3 de marzo de 1879.

Durante o seu período na Cámara de Representantes foi membro do poderoso Comité de Medios e Arbitrios, no seo do cal presidiu o Subcomité de Ingresos Internos, que promoveu e debateu a primeira lei que propuña un imposto sobre a renda en tempos de paz.

### Director da Casa da Moeda

Logo dun infrutuoso intento de reelección en 1878, o 5 de marzo do ano seguinte foi nomeado director da Casa da Moeda dos Estados Unidos polo presidente Rutherford B. Hayes, e Chester A. Arthur confirmouno no cargo en febreiro de 1884. O 30 de xuño de 1885 presentou a súa dimisión para retomar o exercicio da avogacía.

Retrato de Horatio C. Burchard (ca. 1860-1865)
Como director da Casa da Moeda, Burchard propuxo a suspensión da cuñaxe do dólar de ouro, xa que a moeda era demasiado pequena para o seu uso monetario e estaba xa practicamente fóra da circulación, e tamén se lle instou á derrogación da lei que autorizaba a cuñaxe dos dólares de comercio. Así mesmo, dirixiu a emisión da serie do de moedas de prata do dólar de Hawai de 1883.

Durante o seu mandato na *US Mint*, Burchard ingresou no Instituto Internacional de Estatística, e en 1900 foi o supervisor do censo do terceiro distrito de Illinois e creou o Índice de Prezos ao Consumo (IPC), unha ferramenta moi manexada posteriormente nos negocios e na economía.

Na súa condición de exdirector da ceca pública, Burchard foi membro das Comisións de Ensaios dos Estados Unidos de 1894, 1895, 1901 e 1903.

### Volta á avogacía

En 1885 dimitiu do seu posto de director da ceca pública para exercer novamente a avogacía en Freeport, e foi membro da comisión encargada da revisión das leis de ingresos do Estado en 1885 e 1886. Tamén foi o encargado do xurado dos premios do departamento da minaría da Exposición Universal de Chicago de 1893.

Vida persoal
------------

Burchard casou o 15 de maio de 1861 con Jane Lawver, de Lena, Illinois, finada en 1892, coa que tivo un único fillo.

Faleceu en Freeport, Illinois, o 14 de maio de 1908, ao 82 anos de idade, e foi soterrado no cemiterio de Oakland.

Notas
-----

1. 1 2 3 4 5 6 7  Raum, Green (1900).
2. 1 2 3 4 5 6  "Burchard, Horatio Chapin. 1825 - 1908". *Biographical Directory of the United States Congress*.
3. 1 2 3 4 5 6 7  Failor, K. M.; Hayden, E. (1972). Páxina 146.
4. ↑  Forrer, L. (1904).
5. ↑  "From 1885 to 2020: 135th Anniversary of the ISI and its Founding Members[*Ligazón morta*]". *International Statistical Institute*.
6. ↑  Smith, P. (2012).
7. ↑  "Horatio Chapin Burchard". *Findagrave.com*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Horatio C. Burchard Modificar a ligazón no Wikidata*** |

### Bibliografía

* Failor, K. M.; Hayden, E. (1972). *Medals of the United States Mint*. US Government Printing Office.
* Forrer, L. (1904). "Burchard, Horatio C." *En Biographical dictionary of medallists*. Vol. I. Spink & Son, Londres. Páxina 311.
* Raum, Green (1900). "Horatio Chapin Burchard". En *History of Illinois Republicanism*. Rollins Publishing, Chicago. Páxinas 364-366.
* Smith, P. (2012). "Burchard, Horatio Chapin". En *American Numismatic Biographies*. Páxina 59.

### Outros artigos

* Director da Casa da Moeda dos Estados Unidos


|  |  |  |
| --- | --- | --- |
| Predecesor:**Henry Linderman** | **Director da Casa da Moeda dos Estados Unidos**1879-1885 | Sucesor:**James P. Kimball** |

* Portal:Estados Unidos de América

|  |  |
| --- | --- |
| Control de autoridades | 
* Wd: Q4419897
* WorldCat
* VIAF: 75497241
* FAST: 292912
* ISNI: 0000 0000 2991 9417
* LCCN: n91100642
* OL: OL4276942A
* SNAC: w6dc0ztp
* USCongress: B001070

 |